KIRJALLINEN KYSYMYS E-0789/01

esittäjä(t): Hiltrud Breyer (Verts/ALE) komissiolle

(13. maaliskuuta 2001)

Aihe: Härkätaistelut ja päätöksen 2000/418/EY noudattamatta jättämisestä johtuva BSE-riski

Yhteisössä tuetaan vuonna 1987 käyttöönotetulla urospuolisten nautojen palkkiojärjestelmällä taisteluhärkien kasvatusta. Härät paloitellaan taistelun jälkeen areenalla oloissa, jotka eivät vastaa hygieniavaatimuksia, minkä jälkeen ne ohjautuvat kuluttajille. Taistelun aikana ja sen jälkeen käytetään useaan otteeseen välineitä, joilla vahingoitetaan eläimiä, ja näin mahdollisesti BSE-taudin saastuttamaa hermokudosta leviää koko ruhoon.

Tällaisten välineiden käyttö tai lihan markkinoille saattaminen on ollut kiellettyä 31. joulukuuta 2000 lähtien (päätös 2000/418/EY(1)). Välineiden käytöllä rikotaan myös 22. joulukuuta 1993 annettua direktiiviä 93/119/EY(2), jossa säädetään, että eläimet on teurastus- ja lopettamishetkellä säästettävä kaikelta ehkäistävissä olevalta kivulta ja kärsimykseltä. Jos kyseisiä välineitä käytetään ja lihaa markkinoidaan tai sitä ei käsitellä sääntöjen mukaisesti, tästä johtuvaa BSE-riskiä ei voida sulkea pois. Espanjassa ei ole tällä hetkellä tarpeeksi eläinjätteen käsittelylaitoksia ja esimerkiksi Andalusiassa säilytetään suuria määriä markkinoille kelpaamatonta taisteluhärkien lihaa (luuliha) ja sen käsittelytapa on epäselvä (El Mundo, 11. marraskuuta 2000 ja 14. marraskuuta 2000 sekä ABC, 16. marraskuuta 2000).

1. Miten komissio varmistaa, että päätöstä 2000/418/EY noudatetaan härkätaisteluissa?

2. Miten kuluttajia suojellaan mahdollisesti BSE-taudin saastuttaman lihan markkinoille pääsyä vastaan?

3. Onko komissio tietoinen, että suurelle osalle häristä annetaan fenyylibutatsonia, joka on nautittuna terveydelle erittäin haitallista? Miten komissio aikoo vastustaa tätä?

(1) EYVL L 158, 30.6.2000, s. 76.

(2) EYVL L 340, 31.12.1993, s. 21.

David Byrnen komission puolesta antama vastaus

(20. heinäkuuta 2001)

Kuluttajien terveyden suojelu on yksi komission päätavoitteista. Kaikkiin naudan spongiformiseen enkefalopatiaan (BSE:hen) liittyviin mahdollisiin terveysriskeihin suhtaudutaan erittäin vakavasti. Yhteisössä on tässä tarkoituksessa otettu käyttöön laajalti erilaisia toimia. Näitä toimia sekä niitä, joista on säädetty tarttuvien spongiformisten enkefalopatioiden vuoksi riskin aiheuttavan aineksen käytöstä ja päätöksen 94/474/EY muuttamisesta 29. kesäkuuta 2000 annetussa komission päätöksessä 2000/418/EY, sovelletaan myös taisteluhärkiin, jos niiden liha on tarkoitettu ihmisravinnoksi. Jäsenvaltiot ovat vastuussa päätöksen täytäntöönpanosta ja valvonnasta. Niitä puolestaan valvoo elintarvike- ja eläinlääkintävirasto. Lisäksi komission tiedon mukaan härkätaisteluissa tällä hetkellä härkien tappamiseksi käytettävien erityisten menetelmien (descabello tai puntilla) ei katsota lisäävän kuluttajien terveyteen kohdistuvaa riskiä, eikä niitä sen vuoksi ole kielletty. Komissio seuraa kuitenkin tarkasti tilannetta ja arvioi lainsäädäntöä uudelleen, mikäli sen tietoon tulee uusia tieteellisiä todisteita.

Kuten edellä todettiin, kaikkia kuluttajan suojelemiseksi käyttöönotettuja BSE:hen liittyviä yhteisön toimia sovelletaan myös taisteluhärkiin. Erityisesti yli 30 kuukauden ikäiset härkätaisteluissa kuolleet härät, joiden liha on tarkoitettu ihmisravinnoksi, on tutkittava BSE:n varalta.

Tuoreen lihan hygieniaa koskevassa yhteisön lainsäädännössä todetaan, että virkaeläinlääkärin on testattava liha jäämien löytämiseksi, mikäli tarkastuksen yhteydessä on syytä epäillä niiden läsnäoloa. Jos jäämät ylittävät sallitun tason, liha on julistettava ihmisravinnoksi kelpaamattomaksi. Lisäksi jäsenvaltioiden

vuosittain suorittama pakollinen seuranta olisi kohdistettava erityistä huolta aiheuttaviin eläimiin tai tehoaineisiin. Näihin tehoaineisiin olisi sisällyttävä arvoisan parlamentin jäsenen mainitsemien ei-steroidisten tulehdusta lievittävien aineiden käyttö. Komissio ei ole tietoinen siitä, että suurelle osalle häristä annetaan fenyylibutatsonia, ja se toivoo saavansa asianmukaisia todisteita voidakseen päättää tarvittavista seurantatoimista.

Komissio haluaa lopuksi korostaa, että yhteisessä maatalouspolitiikassa (YMP) ei ole ole otettu käyttöön erityistä tukipalkkiota taisteluhärkien kasvattamisen tukemiseksi. Naudaliha-alan yhteisestä markkinajärjestelystä 17. toukokuuta 1999 annetussa neuvoston asetuksessa (EY) N:o 1254/1999(1) naudanlihantuotannon tukemiseksi ei erotella härkiä, joita käytetään härkätaisteluissa. Karjankasvattajat valitsevat ne eläimet, joita käytetään taisteluissa vasta, kun härät ovat täysikasvuisia (yleensä pieni osa häristä). Tästä syystä siinä iässä, jolloin tukipalkkioita tavallisesti anotaan, ei vielä tiedetä käytetäänkö nautoja myöhemmin taisteluhärkinä.

(1) EYVL L 160, 26.6.1999.